Í þennan kafla færast upplýsingar um nafnverð , arð og staðgreiðslu vegna innlendra hlutabréfa og stofnfjárbréfa í sparisjóðum sjálfkrafa af eyðublaði RSK 3.19 Hlutabréfaeign – kaup og sala ( sjá kafla 7.6 ) . Framteljandi færir því allar upplýsingar um hlutabréf og stofnfjárbréf á það eyðublað en getur ekki skráð beint í þennan kafla framtalsins . Eyðublaðið er þrískipt . Í fyrsta lagi öll hlutabréf í innlendum félögum sem ekki sæta sérstakri skattlagningu . Í öðru lagi sérstök hlutabréf sem keypt voru á árunum 1990 - 1996 í innlendum hlutafélögum sem uppfylltu tiltekin skilyrði og ríkisskattstjóri hafði staðfest og í þriðja lagi erlend hlutabréf . Hafi hlutafélag skilað hlutafjármiðum til skattstjóra eru einnig áritaðar upplýsingar af þeim miðum um arð og staðgreiðslu . Hafi framteljandi fengið greiddan arð á árinu 2014 er búið að árita hann í dálk 13 og staðgreiðslu af arði í dálk 14 . Allar breytingar á hlutabréfaeign á árinu 2014 ( t.d. kaup eða sölu hlutabréfa ) þarf síðan að skrá inn á blaðið , í þrepum 2 og 3 . Framteljandi þarf að færa nafnverð hlutabréfa sem hann átti í ársbyrjun 2014 inn í skráningarmynd ( þrep 1 ) . Hafi hlutabréf verið keypt í félaginu á árinu eru þau skráð í þrep 2 en seld hlutabréf í þrep 3 . Þegar búið er að skrá þessar upplýsingar reiknar eyðublaðið sjálfkrafa nafnverð hlutabréfa sem framteljandi átti í árslok 2014 . Það er birt í dálki 15 og á að stemma við nafnverð sem tilgreint er á hlutafjármiða ( hlutafjármiðar eru sýndir á sundurliðunarblaði ) .